A Bizottság 52/2002/EK rendelete

(2002. január 11.)

a rostlen és a rostkender piacainak közös szervezéséről szóló 1673/2000/EK tanácsi rendelet alkalmazása részletes szabályainak megállapításáról szóló 245/2001/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a rostlen és a rostkender piacainak közös szervezéséről szóló, 2000. július 27-i 1673/2000/EK tanácsi rendeletre [1] és különösen annak 9. cikkére,

mivel:

(1) A legutóbb az 1093/2001/EK rendelettel [2] módosított, a rostlen és a rostkender piacainak közös szervezéséről szóló 1673/2000/EK tanácsi rendelet alkalmazása részletes szabályainak megállapításáról szóló, 2001. február 5-i 245/2001/EK bizottsági rendelet [3] 3. cikke (2) bekezdésének második francia bekezdése úgy rendelkezik, hogy az elsődleges feldolgozók vállalják, hogy napi nyilvántartást vezetnek a készletekről az általuk elvégzett műveletek céljából. A készletnyilvántartás kezelésének egyszerűbbé tétele érdekében lehetővé kell tenni az elsődleges feldolgozók számára is a műveletek tételenkénti nyilvántartását. E célból meg kell határozni a "tétel" fogalmát.

(2) A verseny torzulásának elkerülése érdekében ki kell terjeszteni az engedéllyel rendelkező elsődleges feldolgozók lehetőségeit arra vonatkozóan, hogy ne csak egyetlen rövidlenrost-tisztítót alkalmazhassanak. Mivel azonban szükség van a megfelelő ellenőrzési szint fenntartására, ezt engedélyezett feldolgozónként és gazdasági évenként legfeljebb két rövidlenrost-tisztítóra kell korlátozni.

(3) A 245/2001/EK rendelet 10. cikke úgy rendelkezik, hogy minden, előleg iránti kérelem esetében biztosítékot kell letenni, ami bizonyos esetekben azt jelentheti, hogy öt különböző biztosítékot kell letenni ugyanazon feldolgozási időszakban az adott gazdasági évre. Ezt a rendszert ezért egyszerűsíteni kell azáltal, hogy egyetlen biztosítékról kell rendelkezni, amelyet azon elvi támogatási összeg alapján kell kiszámítani, amelyre az adott elsődleges feldolgozó jogosult, és amelyet az első előleg iránti kérelemmel együtt kell letétbe helyezni, és amely a teljes szóban forgó feldolgozási időszakra vonatkozik. Azonban figyelembe véve azon körülményeket, amelyek során a támogatási jogosultság elvi összege messze van a valós termelési becslésektől, rendelkezni kell arról, hogy a tagállamok a biztosíték összegét rugalmasabban állapíthassák meg azonos szintű biztosítékok fenntartása mellett.

(4) A 245/2001/EK rendelet 17a. cikke a kender behozatalára vonatkozó rendelkezéseket állapít meg. Az említett cikk (2) bekezdése második albekezdésének első francia bekezdésében azon műveletek meghatározása, amelyeken a nem vetésre szánt kendermag áteshet, értelmezési nehézségeket vethet fel. Ezt a meghatározást ezért pontosítani kell.

(5) Az e rendeletben foglalt intézkedések összhangban vannak a Len- és Kenderpiaci Irányítóbizottság véleményével,

ELFOGADTA EZT A RENDELETET:

1. cikk

A 245/2001/EK rendelet szövege a következőképpen módosul:

1. A 3. cikk szövege a következőképpen módosul:

a) a (2) bekezdés második francia bekezdésének helyébe a következő rendelkezés lép:

"– napi nyilvántartást vezet a készletekről vagy tételenként vezet nyilvántartást, amelyek rendszeres kapcsolata biztosított a pénzügyi elszámolásokkal, valamint az (5) bekezdésben meghatározott adatokkal, a tagállam által az ellenőrzések céljából meghatározott alátámasztó okmányokkal együtt,";

b) a (4) bekezdés harmadik albekezdésében a "Csak egy rövidlenrost-tisztító" szövegrész helyébe a "Legfeljebb két rövidlenrost-tisztító" szövegrész lép;

c) az (5) bekezdés első albekezdésében a "napok" szót követően a szöveg a "vagy tétel" szövegrésszel egészül ki;

d) a szöveg a következő (6) bekezdéssel egészül ki:

"(6) A tétel az (1) bekezdésben említett feldolgozó üzemekbe vagy tároló létesítményekbe való beléptetés során megsorszámozott len- vagy kenderszalma meghatározott mennyiségét jelenti.

A tétel kizárólag egy, az 5. cikkben említett, szalmára vonatkozó adásvételi szerződéshez, feldolgozási kötelezettségvállaláshoz vagy feldolgozási szerződéshez kapcsolódhat."

2. A 10. cikk (2) bekezdésének helyébe a következő rendelkezés lép:

"(2) Előleg csak akkor fizethető, ha a 13. cikkben meghatározott ellenőrzések alapján nem állapítottak meg a kérelmező tekintetében az adott gazdasági évben szabálytalanságot, és a biztosíték letétbe helyezése megtörtént.

Azon biztosítékok eseteit kivéve, amelyekben a rövid kenderrost tisztítását szerződés alapján végzik, minden, engedéllyel rendelkező elsődleges feldolgozó és minden rosttípus vonatkozásában a biztosíték az e rendelet 8. cikkének (3) bekezdése első albekezdésében említett szorzás eredményeként kapott rostmennyiségeknek megfelelő támogatási összeg 35 %-a.

A tagállamok azonban rendelkezhetnek arról, hogy a biztosíték összege a becsült termelésen alapuljon. Ebben az esetben:

a) a biztosíték nem szabadítható fel sem részben, sem egészben a támogatás odaítélése előtt;

b) az ötödik albekezdés ellenére a kifizetett előlegek teljes összegére vonatkozóan a biztosíték összege nem lehet kevesebb, mint:

- 110 % az adott gazdasági év április 30-áig,

- 75 % az adott gazdasági év május 1-je és az azt követő augusztus 31-e között,

- 50 % az adott gazdasági évet követő szeptember 1-je és a támogatás egyenlegének kifizetése időpontja között.

Ha a rövid kenderrost tisztítását szerződés alapján végzik, a vonatkozó biztosíték megegyezik a következő összegek 110 %-ával:

- az e rendelet 8. cikkének (3) bekezdése első albekezdésében említett szorzás eredményeként kapott rostmennyiségnek megfelelő támogatási összeg, vagy

- ha a tagállam a fenti albekezdést alkalmazza, az adott gazdasági évre kifizetett előlegek teljes összege.

A biztosítékot teljes egészében fel kell szabadítani a támogatás odaítélését követő első és tizedik nap között azon mennyiségek arányában, amelyekre a tagállam a feldolgozási támogatást odaítélte."

3. A 17a. cikk (2) bekezdése második albekezdésének első francia bekezdése helyébe a következő szöveg lép:

"– olyan állapotba hozás, amely kizárja a vetésre történő felhasználást,".

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Rendelkezéseit a 2001/2002. gazdasági évtől kell alkalmazni.

Ez a rendelet egészében teljes kötelező és közvetlenül alkalmazandó valamennyi tagállamban.

Kelt Brüsszelben, 2001. január 11-én.

a Bizottság részéről

Franz Fischler

a Bizottság tagja

[1] HL L 193., 2000.7.29., 16. o.

[2] HL L 150., 2001.6.6., 17. o.

[3] HL L 35., 2001.2.6., 18. o.

--------------------------------------------------